《虞城早起道中寄公秉幕府诸友》
宋代·刘摰

屋角一夜群枯号，晓来旷野风如刀。峨峨残雪路摧马，格格寒如冰生袍。

四支僵痹非我有，况彼鞭鞚难持操。天东朝日冻应涩，亦恋旸谷犹深韬。

居常谁不事行役，我行适此时令遭。因思都府盛僚友，人物一一皆贤豪。

想今酣寝梦方足，初离密幄惊寒朝。左承右侍各以职，如语兰臭颜如桃。

奉持巾匜事盥栉，傅唇泽面供香膏。不容发绿一点变，亟以宝镊争除薅。

炎炉却坐日当卯，进酒为寿倾葡萄。捋须束带欲出户，问讯分付犹忉忉。

体舒意适自稳暖，洋然盛如虹霓高。此时岂复念寒旅，嗟我劳佚何相辽。

入趋留守退幕府，坐据大案临诸曹。曹司进若鱼在贯，文书盈抱纷牛毛。

争前斗敏请莅职，研磨浓墨挥长毫。左手钤前右摘尾，落纸叶叶如翻涛。

逢姓书字且不给，何暇可否知根巢。坐中耳目已烦困，庭下敲扑仍喧嚣。

伏膺胝手腕疑脱，退食笔砚方能櫜。乘除赖有此事在，庶几可以均吾劳。

人生误落世网内，区区系累安足逃。要之虚中日自静，不使内外相钩胶。

无穷来物彼千万，坐任变化无吾骚。峥嵘年华已遒暮，不日春意生兰蒿。

一樽相与莫相放，天下万事从滔滔。